SKRIFTLIG FORESPØRGSEL E-0630/02

af Alexander de Roo (Verts/ALE)og Ria Oomen-Ruijten (PPE-DE) til Kommissionen

(6. marts 2002)

Om: Resultatforpligtelse rammedirektivet om vand

Den 23. oktober 2000 blev rammedirektivet om vand vedtaget. Medlemsstaterne skal senest i 2003 gennemføre direktivet i national lovgivning. I Nederlandene har ministeriet for trafik og offentlige arbejder

i mellemtiden med henblik herpå udarbejdet et udkast til lovforslag, som kan konsulteres på Internettet (http://waterland.net/eu-water). Forslagets begrundelse indeholder følgende afsnit om rammedirektivets mål (artikel 4): Vandrammedirektivets artikel 4, stk. 1, indeholder en indsatsforpligtelse til senest 15 år efter direktivets ikrafttræden at opnå en god tilstand for alle overfladevandområder og alle grundvandsforekomster, og med hensyn til vand, der falder ind under kategorien beskyttede områder, desuden at opfylde alle specifikke normer og mål i EF-bestemmelserne for disse områder.

Nederlandene fortolker hermed artikel 4 således, at der med hensyn til overfladevand, grundvand og beskyttede områder kun eksisterer en indsatsforpligtelse. Rammedirektivets artikel 4, stk. 1, litra c, om beskyttede områder har imidlertid følgende ordlyd: medlemsstaterne skal overholde alle krav og mål senest 15 år efter datoen for dette direktivs ikrafttræden, medmindre andet er fastsat i de fællesskabsretsakter, i henhold til hvilke de enkelte beskyttede områder er oprettet.

Europa-Parlamentet mener, at rammedirektivets artikel 4 indeholder en resultatforpligtelse. I betragtning af den valgte formulering af artikel 4, stk. 1, litra c, gælder resultatforpligtelsen i endnu højere grad med hensyn til beskyttede områder.

Hvordan vurderer Kommissionen Nederlandenes fortolkning af artikel 4 (indsatsforpligtelse), som den fremgår af begrundelsen til udkastet til lovforslag? Deler Kommissionen Europa-Parlamentets opfattelse, nemlig at også vandrammedirektivets artikel 4, stk. 1, litra c, om beskyttede områder indeholder en resultatforpligtelse?

Svar afgivet på Kommissionens vegne af Margot Wallström

(26. april 2002)

I vandrammedirektivet(1) er der fastsat en juridisk bindende forpligtelse til:

- som hovedregel for alt overflade- og grundvand at opnå god tilstand senest i 2015(2) samt

- for beskyttede områder at opnå fuld overensstemmelse med alle standarder og mål senest i 2015, medmindre andet er fastsat i den fællesskabslovgivning, i henhold til hvilken de enkelte beskyttede områder er oprettet.

Målene er juridisk bindende og ikke blot ment som noget, der bør sigtes mod. Mulighederne for at fravige opfyldelsen af målene er begrænsede, idet en række betingelser, omhandlet i direktivets artikel 4, stk. 4-8, skal være opfyldt: (4): forlængelse af tidsfrister,(5): mindre strenge miljømål, (6): midlertidig forringelse, (7): fritagelse for opfyldelse af målene på grund af ændringer af områdets fysiske karakteristika samt fravigelse af princippet om ikke-forringelse (ændring af tilstanden fra høj til god for overfladevandområderne) som følge af nye bæredygtige menneskelige udviklingsaktiviteter.

En fravigelse for et bestemt vådområdes vedkommende må ikke sætte opfyldelsen af direktivets mål i andre vådområder i samme vandområdedistrikt over styr og skal være i overensstemmelse med andre EU-retsakter på miljøområdet (stk. 8).

Medlemsstaterne er forpligtet til at gennemføre direktivet i national lovgivning senest tre år efter direktivets ikrafttræden, d.v.s. senest i december 2003. Under hensyn til denne tidsfrist har Kommissionen hidtil ikke modtaget nogen meddelelse om gennemførelse fra medlemsstaternes side.

Kommissionen betragter den Internet-tekst, de ærede medlemmer henholder sig til, som et konsultationsdokument, og vil på indeværende tidspunkt ikke kommentere dette.

(1) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.

(2) 15 år efter direktivets ikrafttrædelsesdato, dvs. 22.12.2015.